# 122 H 63

### Wikipedia

Kaksi D-30 haupitsia

122 H 63 (D-30 Ljaguška tai 2A18) on vedettävä 122-millinen 38 kaliiperin pituisella putkella varustettu kevyt haupitsi. Se on suunniteltu 1960-luvulla Neuvostoliitossa, ja levinnyt maailmalle laajalti. Tykkiä on sanottu myös maailman suosituimmaksi tykkimalliksi, ja se onkin joidenkin lähteiden mukaan lähes 50 maan käytössä.

Tykin tunnistettavin ominaisuus on sen kolmihaarainen lavetti, joka mahdollistaa 360 asteen ampumasektorin alakulmilla. Tykillä pystytään ampumaan myös yläkulmilla, suurin korotus on noin 70 astetta. Yläkulmilla ammuttaessa tykin mekanismi estää laukaisun peräkappaleen ollessa lavettihaaran päällä rajoittaen ampumasektoria. Suhteellisen matala paino (noin 3200 kilogrammaa) mahdollistaa tykin hinaamisen normaalilla maastokuorma-autolla hankalassakin maastossa sekä tykin siirtämisen miehistön voimin lyhyillä matkoilla. Suurin sallittu hinausnopeus on 80 kilometriä tunnissa. Näiden ominaisuuksien ansiosta tykki soveltuu useimpia muita kenttätykkejä paremmin mm. suora-ammuntaan, selustaan tapahtuvien maahanlaskujen torjuntaan sekä asutuskeskustaisteluun. Kantama on noin 14-15 kilometriä; rakettiavusteista ampumatarviketta käytettäessä vajaat 22 kilometriä. Tavallisesti tulinopeus on rajoitettu kuuteen laukaukseen minuutissa putken ylimääräisen kulumisen välttämiseksi, mutta kokenut miehistö pystyy ampumaan huomattavasti nopeammin.

## [muokkaa] Versiot

Tykistä on kolme keskenään varsin samankaltaista versiota:

- D-30: perusmalli vuodelta 1963
- D-30A: hieman paranneltu malli 1970-luvulta. Eroina edelliseen lähinnä ajovalojen sijoittelu kilven päälle tykin sivujen sijaan. Laukaisu- ja virityskahvojen sijoittelu on myös hieman muuttunut.
- D-30M: edellisen vientimalli. Käytännössä D-30A kiinteällä vetoaisalla (edellisissä suujarrun alle taitettavissa) varustetulla uudelleenmuotoillulla suujarrulla.

## [muokkaa] Lukko

Tykki on varustettu pystysuunnassa liukuvalla puoliautomaattisella lukolla. Lukko sulkeutuu automaattisesti kartussin lataamisen jälkeen ja poistaa hylsyn laukauksen jälkeen jättäen lukon auki ja virittyy samalla. Lukko voidaan avata ja sulkea sekä virittää tarpeen vaatiessa myös manuaalisesti.

## [muokkaa] Ampumatarvikkeet

Ampumatarvikkeen tyyppinä on kartussilaukaus. Laukaus koostuu kahdesta erikseen ladattavasta osasta; kranaatti, jonka päähän on kiinnitetty sytytin, sekä kartussi eli hylsy, jonka pohjassa on pohjanalli ja sisällä panos. Kartusseja on kahta päätyyppiä, täyspanoskartusseja ja sarjapanoskartusseja. Ensimmäisessa panos koostuu yhdestä kaiken ruudin sisältävästä pussista, jälkimmäisessä taas pienemmistä pusseista joita poistamalla kyetään muodostamaan pienempiä panoksia. Neuvostovalmisteiset ampumatarvikkeet voidaan toimittaa kaksi sytytintä vaille täydellistä laukausta sisältävissä noin 75 kiloa painavissa puulaatikoissa. Kranaatin paino on noin 22 kiloa ja kartussin vajaat 10 kiloa. Kranaattivalikoima on laaja; saatavilla on sirpale-, ontelo- ja fosforikranaatteja, sekä laaja valikoima erityisammuksia kuten kuorma-, valaisu-, ja savuammuksia sekä kemiallisten aseiden levittämiseen käytettäviä ammuksia. Sirpalekranaatin lähtönopeus on noin 680 metriä sekunnissa. Panssarinläpäisy pyöriväjohtorenkaista pyrstövakavoitua ontelokranaattia käytettäessä on maksimissaan noin 460 millimetriä (etäisyydestä riippumatta). Sytyttimiä on saatavissa kolmea tyyppiä; tavanomaisia iskusytyttimiä (mm. RGM-2) sekä aika- ja herätesytyttimiä.

## [muokkaa] Suuntaaminen ja ampuminen

Suuntaamiseen käytetään epäsuoraa tulta ammuttaessa neuvostovalmisteista PG-1M –kiertokaukoputkea, ja kollimaattoria tai kiinnityspistelaattaa (erityisesti nopean kääntötuliasematulen yhteydessä). Suora-ammuntaa voidaan ampua joko kiertokaukoputkea käyttämällä tai erityisen OP 4M-45 –tähtäinkaukoputken kanssa. Tähtäinlaitteet voidaan varustaa valaisulaitteilla pimeätoimintaa varten. Suuntaimessa on yksinkertainen mekaaninen laskin jolla ampuma-arvot voidaan määrittää parempien menetelmien puuttuessa. Suuntaaminen tapahtuu käyttämällä korkeus- ja sivusuunnassa putkea liikuttavia kampia, jotka ovat molemmat suuntaajan käsillä. Suuntaaja käyttää myös kolmea kahvaa, joista yksi laukaisee tykin, toinen virittää lukon ja kolmas sulkee/avaa lukon. Kahta jälkimmäistä käytetään lähinnä häiriötilanteissa.

## [muokkaa] 122 H 63:n käyttö Puolustusvoimissa

122 H 63:ta käytetään jalkaväki- ja jääkäriprikaatien kevyiden patteristojen kalustona. Niitä on hankittu sekä Neuvostoliitosta että Saksasta.

Tykin miehistöön Puolustusvoimissa kuuluu normaalisti kahdeksan taistelijaa: tykinjohtaja, suuntaaja, lataaja, asettaja, panostaja, kaksi ammusmiestä ja kuljettaja. Tulitoiminnan aikana tykinjohtaja johtaa toimintaa tykillä saamiensa komentojen mukaan. Suuntaaja suuntaa tykin tykinjohtajan komentojen tai laskinpäätteen osoittamien arvojen mukaan, ja laukausee käskystä. Lataaja työntää latasimella kranaatin putkeen tarpeeksi syvälle, jolloin kranaatin johtorengas ottaa kiinni rihloista. Muut tykkiryhmän jäsenet valmistelevat ja kantavat ampumatarvikkeita, kuljettajan avustaessa tarvittaessa.

Valmisteltuun tuliasemaan saavuttaessa tykki hinataan ennalta määritellylle paikalle, ja irrotetaan vetäjästä. Mahdolliset suojapeitteet poistetaan, ja tykki nostetaan ilmaan tykin alla olevan maalevyn avulla pumpaten tykin vasemmalla puolella olevasta vivusta. Seuraavaksi tykin pyörät nostetaan yläasentoon oikealla puolella olevan vivun avulla, ja sivuilla olevat lavettihaarat levitetään ja lukitaan taka-asentoon. Tämän jälkeen tykki voidaan laskea alas, ja lyödä juntalla maakiilat lavettihaarojen päistä löytyvien reikien läpi. Lopuksi tehtävän suunnastamisen jälkeen tykki on ampumavalmis.

## [muokkaa] Ominaisuudet

- vedettävä neuvostovalmisteinen kevyt haupitsi
- kaliiperi 122 mm, putken pituus 38 kaliiperia
- kantama 14-15 km (rakettiavusteinen 22 km)
- käyttää kartussilaukausta
- kranaatin paino noin 22 kg
- sirpalekranaatin lähtönopeus 680 m/s
- panssarinläpäisy ontelokranaatilla 460 mm
- normaali tulinopeus 6 ls/min, suurin 8+ ls/min
- paino noin 3200 kg
- pituus 5,4 m (kuljetuskunnossa)
- korkeus 1,6 m (kuljetuskunnossa)
- leveys 1,9 m (kuljetuskunnossa)
- hinausnopeus 80 km/h
- ampumasektori 360 astetta (alakulmilla)
- korotuskulma -7 – 70 astetta
- miehistö 1+7

## [muokkaa] Muuta

Neuvostovalmisteinen 125-millinen panssaritorjuntatykki 2A45 on erityisesti lavetin osalta hyvin samankaltainen.

Neuvostovalmisteinen panssarihaupitsi 2S1 (suomalaisittain 122 Psh 74) on aseistettu samankaltaisella tykillä.

## [muokkaa] Katso myös

- Tykistö
- Haupitsi
- 122 Psh 74
- 2A45

## [muokkaa] Aiheesta muualla

Wikimedia Commonsissa on lisää materiaalia aiheesta D-30 122 mm haupitsi.

- Military Analysis Network
- GlobalSecurity.org
- Puolustusvoimien kalustoesittely

Haettu osoitteesta http://fi.wikipedia.org../../../1/2/2/122_H_63_d06c.html

Luokka: Kenttätykit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Türkçe